Kuçeyê Derya yê taxa Îsmetpaşayî yê qezaya Elmadagî yê Anqara de vera keyeyêkê kurdî hêrişêko nîjadperest ame kerdene. Perey şewe saete 10.30 de cîrananê Z.D. (38) ê ke geverij a, ci rê vato 'kurdê pîsî', 'terorîstî' û xîret kerd ke hêrişê înan bikerê. Z.D. vat: ''Ez û 5 domanê mi 2 serrî yo ma tîya de xebitîyenê. Çend hewte yo ê pê ma heqaretan kenê. Semedo ke ez apartmanî ra şêra înan îmzayî arê dayî.''
Z.D.ya ke mêrdeyî ra cîya bîya û 5 domananê xo reyde manena, ard ziwan ke lajê ci keyeyan de pakîye keno û 15 rojî yo ê gêrenê keyeyêkî. Z.D. vat: ''Vizêr înan domananê mi het de vat 'Ma kurdan nêwazenê.' û xîret kerd ke hêrişê ma bikerê. Heqaretan ra dima ma gerreyê polîsan kerd. Înan hetê polîsan de zî xîret kerd ke hêrişê ma bikerê. Wexto ke polîsan ê tepiştêne înan ra yew hêrişê ma kerd. Lajê mi tersî ra kard girewt xo dest. Dima polîsan lajê mi rê gef wend û vat 'Ma tîya de yê la to kard girewt xo dest. Ma eşkayêne to bikişê.' ''
Keyeyî hêrişî ra dima keyeyê xo hewilna Hasanoglanî.
20ê temmuze de zî qezaya Altindagî ya Anqara de vera keyeyêkê kurdî hêrişo nîjadperest ame kerdene û hêriş de 4 kesî birîndar bîyî. 21ê temmuze de Konya de zî Hakîm Dal amebi kiştene.
